钦定古今图书集成/明伦汇编/家范典/第053卷 > 诗经 > 《小雅斯干篇》
## 钦定古今图书集成/明伦汇编/家范典/第053卷 > 诗经 > 《小雅斯干篇》

乃生女子。载寝之地。载衣之裼。载弄之瓦。无非无仪。
唯酒食是议。无父母诒罹。

〈朱注〉裼褓也。瓦，纺塼也。仪善，罹忧也。寝之于地，卑之也。衣之以褓，即其用而无加也。弄之以瓦，习其所有事也。有非，非妇人也；有善，非妇人也。盖女子以顺为正，无非足矣，有善则亦非其吉祥可愿之事也。唯酒食是议，而无遗父母之忧，则可矣。《易》曰：“无攸遂，在中馈，贞吉。”而孟子之母亦曰：“妇人之礼，精五饭，幂酒浆，养舅”姑，缝衣裳而已矣。故有闺门之修，而无境外之志，此之谓也。〈大全〉朱子曰：“瓦，纺时所用之物。旧见人画《列女传》漆室女手执一物，如今银子样者，意其为纺塼也。然未可必。”　安成刘氏曰：“妇人于事无所敢自遂正位乎内事，在馈食之间而已。六二阴爻，居阴位则柔顺得正，居下体之中则得中，故其象为‘无攸遂’”，在中馈。而其占者能如此，则为得正而吉。“无攸遂”即无非无仪也，在中馈即唯酒食是议也。